《虞美人 题秀芬妹“额粉庵联吟图”》
清代·孙云凤

翠屏凉夜疏帘晓。雪月花时好。鸾笺真擘句先成。应忆榭庭风絮、那时情。

池塘梦草笼烟碧。江水盈盈隔。灵心试问绿窗人。分得画眉仙笔、几分春。

作者简介：浙江仁和人，字碧梧。程懋庭妻，随园女弟子之一。工词，佳者绝似北宋人语。通音律，善画花卉。有《玉箫楼集》、《湘筠馆诗》等。